《张去华自华塘过访山堂留酌分得间字》
明代·孙继皋

春明一相失，匹马傍谁还。才岂三吴尽，名堪二陆间。

入门高紫气，把酒落青山。世路君应见，孤云好闭关。

作者简介：（1550—1610）常州府无锡人，字以德，号柏潭。万历二年进士第一。除修撰。官至吏部侍郎，摄铨事，论救诸谴谪官，无所避讳。神宗嫡母陈太后梓宫发引，帝称疾不送，遣官代行，继皋上疏极谏，忤旨。及三殿失火，大臣请去者，皆慰留，独继皋致仕去，卒赠礼部尚书。有《宗伯集》、《柏潭集》。